২০১৬ সালের মে মাসে, তুরপেঁকে ফরাসি ফুটবল ফেডারেশন সেরা ফরাসি রেফারি হিসেবে মনোনীত করেছিল। একই বছর তিনি ফ্রান্সে উয়েফা ইউরো ২০১৬-এ ম্যাচ পরিচালনার দায়িত্ব পালন করেছিলেন এবং ব্রাজিলে অনুষ্ঠিত পুরুষদের অলিম্পিক গেমস ফুটবল প্রতিযোগিতায় পাঁচজন উয়েফা রেফারির একজন ছিলেন। পরবর্তী বছর তুরপেঁ ভারতে অনুষ্ঠিত ২০১৭ ফিফা অনূর্ধ্ব-১৭ বিশ্বকাপে রেফারির দায়িত্ব পালন করেছেন। ২০১৮ সালের ২৯শে মার্চ তারিখে, ফিফা ঘোষণা করেছিল যে তুরপেঁ রাশিয়ায় অনুষ্ঠিত ২০১৮ ফিফা বিশ্বকাপে রেফারি হিসেবে থাকবেন এবং তার সহকারী রেফারি হিসেবে সিরিল গ্রাঁগোর এবং নিকোলাস দানোসকে দায়িত্ব দেওয়া হয়েছিল।